b'\n_START_ARTICLE_\nViru hotell\n_START_SECTION_\nHoone ehitus\n_START_PARAGRAPH_\nEesti Projektis valminud k\xc3\xb5rghotelli projekti j\xc3\xa4rgi hakkas hotelli ehitama Soome ehitusfirma Repo Oy, kes asus projekti ellu viima 1969. aasta aprillis, kuid ehitamise l\xc3\xb5pusirgel detsembris 1971 aga l\xc3\xa4ks Repo Oy pankrotti. Hoone arhitektid olid Henno Sepmann ja Mart Port (RPI Eesti Projekt), sisearhitektid V\xc3\xa4ino Tamm, Vello Asi, Loomet Raudsepp, Taevo Gans ja Kirsti Laanemaa ning konstruktorid Uno Pall ja K. Soonike. _NEWLINE_22-korruseline Inturisti hotell kavandati Eesti Energia administratiivhoone ning platsil asunud autobussipeatuste ja dispet\xc5\xa1eripunkti vahelisele alale. _NEWLINE_Hoone oli projekteeritud kahe korpusega, kumbki erisuguse karakteri ja suurusega. Madalam korpus kahekorruseline, mis moodustas aluse hoone 22-korruselisele vertikaalsele osale. Vertikaalsesse ossa olid projekteeritud hotellitoad 700 inimesele, \xc3\xbcldvestib\xc3\xbc\xc3\xbclid hoone esimesel korrusel ning saun koos v\xc3\xa4ikese ujumisbasseini ja katuseterassiga, mis paiknes hoone k\xc3\xb5rgeimal korrusel. Hoona madalamasse ossa planeeriti restoran, kohvik ja \xc3\xb6\xc3\xb6lokaal, kokku 700 istekohaga ning majandusruumid. _NEWLINE_Majandusruumid olid projekteeritud nii, et veoautod s\xc3\xb5itsid hoone keskel asuvale majandus\xc3\xb5uele, kus toimus k\xc3\xb5ikide veoste peale- ja mahalaadimine, et need t\xc3\xb6\xc3\xb6d j\xc3\xa4\xc3\xa4ksid m\xc3\xa4rkamatuks nii keskuses jalutajatele kui ka hotellik\xc3\xbclastajatele._NEWLINE_Inturisti hotelli v\xc3\xa4lisviimistluses kasutati k\xc3\xb5iki toonaseid uuenduslikke ehitusmaterjale \xe2\x80\x93 alumiiniumi, mitmesuguseid plaste koos kohalike ehitusmaterjalidega nagu dolomiit jm. Ehitus valmis 36 kuuga.\n_START_SECTION_\nAvamine ja tegevus\n_START_PARAGRAPH_\nInturisti Tallinna Hotelli Ehituse Direktsiooni juhtimisel ehitatud hotell "Viru" avati 5. mail 1972, valdajaks said NSV Liidu V\xc3\xa4listurismi Valitsus Inturist ja Eesti NSV V\xc3\xa4listurismi Valitsus. Esimene hotellik\xc3\xbclastaja registreeriti 24. aprillil 1972. _NEWLINE_Ametlikult avati Viru hotell 5. mail 1972, kui esimene direktor Albert \xc5\xa0okman pidulikult lindi l\xc3\xa4bi l\xc3\xb5ikas. K\xc3\xbclastajate k\xc3\xa4sutuses on 516 tuba.  _NEWLINE_Viru hotelli kuulsamad k\xc3\xbclastajaid: Iraani \xc5\xa1ahh Mo\xe1\xb8\xa9ammad Re\xe1\xba\x95\xc4\x81 Pahlav\xc4\xab abikaasaga, Venemaa kultusre\xc5\xbeiss\xc3\xb6\xc3\xb6r Nikita Mihhalkov, esimene Kuul k\xc3\xa4inud inimene Neil Armstrong (ei ole Tallinnas k\xc3\xa4inud, v\xc3\xa4ide on vale!) , maailma esimene naiskosmonaut Valentina Tere\xc5\xa1kova, USA filmit\xc3\xa4ht Elizabeth Taylor, NSV Liidu tollane peaminister Aleksei Koss\xc3\xb5gin ja laulja Alla Pugat\xc5\xa1ova._NEWLINE_1991. aasta 29. augustil vastavalt Eesti Vabariigi \xc3\x9clemn\xc3\xb5ukogu otsusele ja kultuuriministri 20. septembri 1991 k\xc3\xa4skkirjale nr. 165 v\xc3\xb5ttis 17. oktoobril 1991 seni NSV Liidu V\xc3\xa4listurismikomiteele kuulunud hotelli "Viru" varad \xc3\xbcle Eesti Vabariigi Riiklik Turismiamet. 23. detsembril 1991. aastal registreeriti Riiklik Aktsiaselts Hotell Viru". 1994. aastal m\xc3\xbc\xc3\xbcs Eesti riik Eesti Erastamisagentuuri vahendusel RAS Hotell Viru aktsiad Aktsiaseltsile Harmaron. Harmaron AS ja ostu rahastanud Soome ehitusettev\xc3\xb5te SRV International Oy. asutasid Aktsiaseltsi Hotell Viru, millest hiljem kujunes praegune kinnisvara omanik Pontos Oy kontserni kuuluv AS Uus Viru.'